*Etelä-Karjalan liiton tervehdys Uukuniemi-juhlaan 2.7.2023*

Hyvä juhlayleisö,

On suuri ilo tuoda maakunnan tervehdys perinteikkääseen juhlaan ja vierailla Uukuniemellä, yhdessä maakunnan kauneimmista helmistä.

Noin 17 vuotta sitten edellisen työnantajani palveluksessa kirjoitin Papinniemen leirintäalueen kehittämissuunnitelmaa. Tuolloin moni asia vaikutti olevan täällä toisin. Tunnistettiin potentiaalia, joka realisoituakseen odotti alueeseen sitoutuneita yrittäjiä.

Nyt vuosia myöhemmin voidaan todeta, että Uukuniemi on jo tehnyt sen, mikä Etelä-Karjalan liiton strategian visioksi on kirjattu: muuttanut tarinan suunnan. Uukuniemi ei ole jäänyt harmaaseen hiipuvaan massaan, vaan kyennyt erottautumaan rohkealla, omaperäisellä yrittäjyydellä ja vahvalla yhdessä tekemisellä, johon on tarvittu kaikkia: niin asukkaita ja – kuten täällä on tapana sanoa - vasukkaita. Uukuniemi on hyvä esimerkki koko maakunnalle siitä, että omalla tekemisellä voi ja pitää kehityksen suuntaan vaikuttaa.

Valittamisen sijaan täällä luodaan rohkeasti uutta. Aktiivisella yrittäjyydellä, kaikkien voimavarojen hyödyntämisellä ja väsymättömällä talkootyöllä Uukuniemelle on rakentunut palveluita, jollaisista monilla isommillakin kylillä vain haaveillaan. Merkityksellistä on, että kaikki laittavat kortensa kekoon, ja myös se, että yhteisöllä on soihdunkantajansa. Uukuniemellä on ollut onni, että soihdunkantajat ovat halunneet laittaa, paitsi sielunsa, myös rahansa kiinni alueeseen. Ja tulokset ovat nousseet toistuvasti esille aina valtakunnan mediaan saakka.

Mitä sitten jatkossa tulisi Uukuniemen tulevaisuuden rakentamiseksi tehdä? Kysyin apua tekoälyltä. Se vannoi ennen kaikkea matkailun kehittämisen nimeen. Tekoäly toi aivan oikein esille myös nopeat tietoliikenneyhteydet. Kun alueelle halutaan houkutella asukkaita, yrityksiä ja etätyöläisiä, laajakaista on tänä päivänä perusinfrastruktuuria, jonka tulee olla kunnossa. Kunnan taloudellinen liikkumavara on ohut, mutta silti rohkaisen kuntaa laajakaistainvestointeihin, joihin jo aiemmin Länsi-Saimaan kunnissa on satsattu. Yhteydet maksavat, mutta digitalisoituvassa maailmassa niiden puuttuminen voi maksaa vielä enemmän.

Hyvät ystävät,

Parikkalan yhteistyösuunnat ovat olleet tapetilla työllisyyspalveluita koskevan uudistuksen yhteydessä. Parikkalan ratkaisu tulla osaksi Etelä-Karjalan työllisyyspalveluiden aluetta tukee toivottavasti parhaalla mahdollisella tavalla myös uukuniemeläisiä asukkaita ja yrityksiä. Jatkossa sekä TE-palvelut että hyvinvointialueen palvelut tuotetaan maakunnan kokoisella alueella. Näen arvokkaana sen, että Etelä-Karjala pystyy toimimaan yhtenäisenä, jolloin se on vahvempi kohtaamaan rajaseudun haasteet ja myös luomaan uutta. Elinvoimaa tarvitaan koko maakunnassa aina täältä pohjoisimmasta osasta Uukuniemeltä maakunnan läntisimpään kolkkaan Kannuskoskelle saakka. Etelä-Karjalan liitto on erittäin sitoutunut tukemaan kehitystyötä koko maakunnan alueella.

Uukuniemen, Parikkalan ja koko Etelä-Karjalan etu on, että yhteistyötä tehdään yli maakuntarajojen. Yhteistyötä on viime vuosina tehty Etelä-Savon ja Pohjois-Karjalan kanssa muun muassa raideliikenteeseen liittyvässä edunvalvonnassa kuin myös matkailun kehittämisessä.

Ensi vuonna Saimaan alueen kolmessa maakunnassa juhlistetaan Saimaan alueen ainutlaatuista ruokakulttuuria Taste Saimaa-tapahtumabrändin alla. Rohkaisenkin myös Uukuniemeä lähtemään mukaan tuomaan esille uukuniemeläistä uniikkia lähiruokaa osana Taste Saimaa-verkostoa.

Lopuksi haluan siteerata Parikkalan oman pojan, Jani Halmeen kirjoitusta keväällä julkaistussa Seura-lehdessä:

”Uukuniemen ratkaisu on ollut erottautua ja tehdä yhdessä. Seudulla on myös syvää suvaitsevaisuutta. Muualta tulevat toivotetaan tervetulleeksi, ja poikkeavien yksilöiden – kylähullujen – ideoita ja tarmoa arvostetaan.” ”Ehkä se olisi vastaus koko Suomen haasteisiin”, toteaa Jani Halme kirjoituksessaan.

Näillä sanoilla haluan kiittää kaikkia uukuniemeläisiä ja osa-aikauukuniemeläisiä uraauurtavasta työstä elävän maaseudun ja vahvan rajaseudun rakentamiseksi. Uukuniemi on osoittanut, että kun on tahtoa, löytyy myös keinot.

Omasta ja Etelä-Karjalan liiton puolesta toivotan kaikille oikein hyvää Uukuniemi-juhlaa ja kaunista kesää!

Satu Sikanen

Maakuntajohtaja

Etelä-Karjalan liitto